এরিয়ান্সকে হারিয়ে উজ্জ্বল ইস্টবেঙ্গল গ্যালারি। কলকাতা লিগের শীর্ষেও পৌঁছে গিয়েছে সুভাষ ভৌমিকের ইস্টবেঙ্গল। এর মধ্যেই খবর, স্প্যানিশ কোচ আলেয়ান্দ্রো মেনেনদেজের সঙ্গে কথাবার্তা বহুদূর এগিয়ে গিয়েছে ইস্টবেঙ্গলের। তিনি এলে দুই সহকারীকে সঙ্গে আনবেন। ইস্টবেঙ্গল ক্লাবের তরফে এমনটাই জানানো হয়েছে উপস্থিত সাংবাদিকদের। 
আলেয়ান্দ্রো মেনেনদেজ রিয়াল মাদ্রিদের যুব দলকে কোচিং করিয়েছেন। এছাড়াও একাধিক ক্লাবের দায়িত্বে ছিলেন তিনি। মেনেনদেজের জীবনপঞ্জি বলছে, তিনি এখন বুর্গোজ টিমের দায়িত্বে। নতুন কোচ আসার খবরে সুভাষ ভৌমিক যে ইস্টবেঙ্গলে ‘প্রাক্তন’ হয়ে যাচ্ছেন, তা দিনের আলোর মতোই পরিষ্কার। কিন্তু বাস্তব রায়ের কী হবে? তাঁর দিনও কি শেষ তবে?
ইস্টবেঙ্গলে এখন অনেক প্রশ্ন। নাইজেরিয়ান স্ট্রাইকার মহম্মদ গাম্বোর নাম নিয়ে অবশ্য কোনও প্রশ্ন নেই। তাঁর সঙ্গেও কথাবার্তা অনেকটাই এগিয়েছে বলে জানাচ্ছে ইস্টবেঙ্গল। জাতীয় দলের হয়ে সাতটি ম্যাচ খেলেছেন এই দীর্ঘদেহী স্ট্রাইকার। গোল করেছেন একটি। ক্লাব ফুটবলে কানো পিলারস ক্লাবের হয়ে ১০০টি ম্যাচে ৭০ টি গোল রয়েছে গাম্বোর।